b'\n_START_ARTICLE_\nJohn Machin\n_START_SECTION_\n\xc5\xbdivljenje in delo\n_START_PARAGRAPH_\nMed letoma 1718 in 1747 je bil tajnik Kraljeve dru\xc5\xbebe. Bil je tudi \xc4\x8dlan komisije, ki je morala odlo\xc4\x8diti med sporom o prvenstvu odkritja infinitezimalnega ra\xc4\x8duna med Leibnizem in Newtonom leta 1712._NEWLINE_16. maja 1713 je nasledil Alexandra Torriana kot profesor astronomije na Kolid\xc5\xbeu Gresham in tu predaval do svoje smrti._NEWLINE_Machin je bil zelo spo\xc5\xa1tovan med matematiki. Njegovo bistroumno kvadraturo kroga je raziskoval Hutton. Machin je leta 1706 izra\xc4\x8dunal vrednost \xc5\xa1tevila \xcf\x80 po Halleyjevi metodi na sto deseti\xc5\xa1kih mest._NEWLINE_Njegove obse\xc5\xbene rokopise hrani Kraljeva astronomska dru\xc5\xbeba. V pismu Williamu Jonesu leta 1727 je trdil, da je prejel parlamentarno nagrado 10.000 \xc2\xa3 za izbolj\xc5\xa1anje lunarnih razpredelnic._NEWLINE_Leta 1728 je postal naro\xc4\x8dnik Cyclopaedia Ephraima Chambersa.'